บริษัท เด็มโก้ จำกัด (มหาชน) (“บริษัท”)ประกอบธุรกิจให้บริการออกแบบ จัดหา
ก่อสร้างและติดตั้งแบบครบวงจรในงานระบบจำหน่ายไฟฟ้า ระบบสายส่งไฟฟ้าแรงสูง
งานก่อสร้างสถานีไฟฟ้าแรงสูง - สถานีไฟฟ้าย่อย งานระบบไฟฟ้าและเครื่องกล
งานด้านพลังงานทดแทน งานด้านอนุรักษ์พลังงาน งานก่อสร้างเสาโทรคมนาคม
งานสื่อสารและอาณัติสัญญาณ รวมทั้ง
ผลิตและจำหน่ายเสาโครงเหล็กสำหรับระบบสายส่งไฟฟ้าแรงสูง ระบบเสาโทรคมนาคม
และงานขายวัสดุ อุปกรณ์ไฟฟ้า และวัสดุก่อสร้าง โดยจดทะเบียนจัดตั้งเป็นบริษัทจำกัด เมื่อวันที่ 1
มิถุนายน 2535 ด้วยทุนจดทะเบียนเริ่มต้นที่ 6 ล้านบาท
ต่อมาได้เพิ่มทุนอย่างต่อเนื่องและได้แปรสภาพเป็นบริษัทมหาชน เมื่อวันที่ 26 พฤษภาคม 2549
โดยปัจจุบันมีทุนจดทะเบียน 451.94 ล้านบาท ณ วันที่ 11 มีนาคม 2553 มีทุนชำระแล้ว 306.50
ล้านบาท ภายใต้การบริหารงานของนายประเดช กิตติอิสรานนท์
ซึ่งมีประสบการณ์ในงานวิศวกรรมระบบจำหน่ายไฟฟ้า สถานีไฟฟ้าย่อย
และงานระบบสายส่งไฟฟ้าแรงสูงมามากกว่า 20 ปี

บริษัทสามารถแบ่งลักษณะของงานที่ให้บริการออกเป็น 2 ลักษณะ ได้แก่

1.  ธุรกิจการให้บริการ

    บริษัทประกอบธุรกิจให้บริการออกแบบ จัดหา
    ก่อสร้างและติดตั้งงานด้านวิศวกรรมอย่างครบวงจร (Turnkey Basis)
    โดยธุรกิจการให้บริการของบริษัทสามารถแบ่งตามลักษณะงานได้ดังต่อไปนี้

    -   งานทางด้านวิศวกรรมไฟฟ้า บริษัทให้บริการออกแบบ จัดหา
        ก่อสร้างและติดตั้งงานวิศวกรรมไฟฟ้าแบบครบวงจร
        โดยแบ่งเป็นประเภทงานได้ดังต่อไปนี้

-   งานก่อสร้างสายส่งไฟฟ้าแรงสูง (High Voltage Transmission Line System)
    เป็นระบบส่งกำลังไฟฟ้าที่รับมาจากแหล่งผลิตกระแสไฟฟ้าประเภทต่างๆ เช่น เขื่อน
    โรงไฟฟ้าพลังความร้อน โรงไฟฟ้าพลังความร้อนร่วม
    ส่งไปยังสถานีไฟฟ้าย่อยและสายส่งไฟฟ้าแรงสูงระหว่างสถานีไฟฟ้าย่อยต่างๆ
    ระบบสายส่งไฟฟ้าจะรับระดับแรงดันตั้งแต่ 69 เควี 115 เควี 230 เควี และ 500 เควี
    โดยระบบสายส่งนี้จะอยู่ในความรับผิดชอบของการไฟฟ้าฝ่ายผลิตแห่งประเทศไทย (กฟผ.)
    การไฟฟ้านครหลวง (กฟน.) การไฟฟ้าส่วนภูมิภาค (กฟภ.)
    ผู้ประกอบการโรงผลิตไฟฟ้าประเภทผู้ผลิตกระแสไฟฟ้าอิสระรายใหญ่ (Independent Power
    Producer : IPP) และประเภทผู้ผลิตกระแสไฟฟ้าอิสระรายย่อย (Small Power
    Producer : SPP) และโรงงานอุตสาหกรรมขนาดใหญ่ ซึ่งต่างเป็นลูกค้าของบริษัททั้งสิ้น

-   งานก่อสร้างสถานีไฟฟ้าย่อย (High Voltage Substation)
    ทำหน้าที่รับพลังงานไฟฟ้าจากระบบผลิตกระแสไฟฟ้าเพื่อแปลงแรงดันส่งต่อเป็นทอดๆ
    ผ่านสายส่งไฟฟ้าแรงสูงและระบบจำหน่ายไฟฟ้าเพื่อจำหน่ายต่อไปยังผู้ใช้ไฟประเภทต่างๆ

-   งานก่อสร้างระบบจำหน่าย และระบบไฟฟ้าใต้ดิน เป็นงานก่อสร้างปักเสาและพาดสายไฟฟ้า
    ระดับแรงดัน 22 เควี หรือ 33 เควี
    และระบบไฟฟ้าแรงต่ำจากสถานีไฟฟ้าย่อยไปยังลูกค้าต่างๆ ทั่วประเทศ

    สำหรับงานระบบไฟฟ้าใต้ดินเป็นงานก่อสร้างท่อพร้อมร้อยสายไฟฟ้าแรงสูงระดับแรงดัน 22
    เควี และ 115 เควี โดยลูกค้าหลักของงานส่วนนี้นอกเหนือจาก กฟผ. กฟภ. และ กฟน.
    แล้ว ยังมีโรงไฟฟ้าเอกชนประเภท IPP, SPP และโรงงานอุตสาหกรรมประเภทต่าง ๆ
    อีกด้วย

-   งานด้านพลังงานทดแทน บริษัทให้บริการ ออกแบบ จัดหา
    และก่อสร้างโครงการผลิตกระแสไฟฟ้าโดยใช้พลังงานทางเลือกอื่นที่นอกเหนือจากพลังงานสิ้นเปลือง
    (น้ำมัน ถ่านหิน หรือก๊าซธรรมชาติ ) เช่น การผลิตพลังงานไฟฟ้าจากกังหันลม แกลบ เศษไม้
    ขยะ หรือการใช้ก๊าซชีวมวลจากการหมักน้ำเสียจากโรงงาน

-   งานด้านอาณัติสัญญาณ บริษัทให้บริการ ออกแบบ ติดตั้ง
    และทดสอบระบบสื่อสารสัญญาณระบุตำแหน่งการเดินรถของรถไฟ โดยวางอุปกรณ์ตรวจจับ
    และเชื่อมต่ออุปกรณ์จับสัญญาณเข้ากับอุปกรณ์หลักเพื่อแสดงสถานะส่งกลับไปที่สถานีรถไฟ
    และศูนย์กลางควบคุมการเดินรถ รวมถึงงานวางโครงข่ายสายไฟเบอร์ออฟติคให้กับ บริษัท
    กสท.โทรคมนาคม จำกัด (มหาชน) และบริษัท ที โอ ที จำกัด (มหาชน)

    -   งานด้านระบบไฟฟ้าและเครื่องกล (M&E) บริษัทให้บริการออกแบบ จัดหา ก่อสร้างติดตั้ง
        รวมทั้งการบำรุงรักษา งานระบบสาธารณูปโภค ประกอบด้วยระบบไฟฟ้า
        ระบบประปาสุขาภิบาล ระบบปรับอากาศ ระบบระบายอากาศ
        และระบบผลิตไอน้ำและน้ำร้อน รวมถึงระบบท่อรับแรงดัน (High Pressure Piping)
        โดยบริษัทสามารถให้บริการงานระบบแบบครบวงจร

    -   งานด้านเสาโทรคมนาคมและการสื่อสาร บริษัทให้บริการออกแบบ จัดหา
        ก่อสร้างและบริการติดตั้งเสาโครงเหล็กสำหรับการสื่อสารและโทรคมนาคม
        ให้แก่หน่วยงานภาครัฐและภาคเอกชนรวมถึงผู้ให้บริการโทรศัพท์เคลื่อนที่ (Operator)
        และผู้ที่ชนะการประมูลจากผู้ให้บริการโทรศัพท์เคลื่อนที่

    -   งานด้านอนุรักษ์พลังงาน บริษัทได้ขึ้นทะเบียนเป็นที่ปรึกษาด้านการอนุรักษ์พลังงานกับ
        กรมพัฒนาพลังงานทดแทนและอนุรักษ์พลังงาน ตั้งแต่ปี 2546 เพื่อให้บริการศึกษา
        วางแผน ติดตั้ง ออกแบบ ในการประหยัดพลังงานให้แก่หน่วยงานราชการ
        และโรงงานอุตสาหกรรมขนาดใหญ่

        2. ธุรกิจงานขาย

    -   งานผลิตและจำหน่ายเสาโครงเหล็ก
        บริษัทผลิตและจำหน่ายเสาโครงเหล็กเพื่อใช้ในงานวิศวกรรมไฟฟ้า ได้แก่ ระบบสายส่ง
        ระบบจำหน่าย และสถานีไฟฟ้าย่อย
        ซึ่งมีงานบางส่วนที่ต้องใช้เสาโครงเหล็กเป็นส่วนประกอบ งานด้านเสาโทรคมนาคม
        ได้แก่ เสาโทรคมนาคม และเสาวิทยุสื่อสาร
        และเสาโครงเหล็กสำหรับป้ายโฆษณากลางแจ้ง (Bill Board) โดย ณ ปัจจุบัน
        บริษัทมีกำลังการผลิตเสาโครงเหล็ก 12,000 ตันต่อปี

    -   การจำหน่ายอุปกรณ์ประกอบการติดตั้งเสาโทรคมนาคม
        บริษัทจำหน่ายอุปกรณ์ประกอบสำหรับติดตั้งเสาโทรคมนาคม
        โดยจัดเป็นชุดสำเร็จสำหรับประกอบเสาทั้งประเภท Guyed mass tower และ Self
        support tower ผู้ซื้อสามารถนำชุดประกอบดังกล่าวไปใช้ในการติดตั้งได้ทันที
        ทำให้ประหยัดเวลาในการจัดซื้อและจัดหาจากผู้จำหน่ายอุปกรณ์หลาย ๆ ราย

    -   การจำหน่ายอุปกรณ์ไฟฟ้า บริษัทจำหน่ายอุปกรณ์ไฟฟ้าสำหรับระบบจำหน่าย ระบบสายส่ง
        และสถานีไฟฟ้าย่อย รวมอุปกรณ์ไฟฟ้ามาตรฐานทุกประเภท ซึ่งบริษัทเป็นผู้จัดหา
        รวมถึงจำหน่ายอุปกรณ์ยึดจับหัวเสาซึ่งบริษัทเป็นผู้ผลิต
        ให้แก่ลูกค้าที่เป็นเจ้าของโครงการหรือผู้ได้รับคัดเลือกในโครงการต่างๆ

    -   การจำหน่ายอุปกรณ์วัสดุก่อสร้าง นอกจากการเป็นตัวแทนจำหน่ายวัสดุก่อสร้าง ประเภท
        ปูน คอนกรีตสำเร็จรูป เหล็กก่อสร้าง เหล็กรูปภัณฑ์ และสีประเภทต่างๆ แล้ว
        บริษัทยังจำหน่ายวัสดุที่ใช้ในการก่อสร้างโยธาทุกประเภท
        ทั้งนั้เพื่ออำนวยความสะดวกให้กับลูกค้าที่เป็นผู้รับเหมา และร้านค้าวัสดุก่อสร้างทั่วไป

        บริษัทสามารถแบ่งลักษณะลูกค้าในส่วนของงานบริการได้เป็น 2 ประเภท คือ 1)
        ลูกค้าภาคเอกชน ได้แก่ โรงงานอุตสาหกรรม ผู้ผลิตไฟฟ้าอิสระทั้ง IPP และ SPP
        นิคมอุตสาหกรรม และผู้ให้บริการโทรศัพท์เคลื่อนที่ เป็นต้น และ 2) ลูกค้าภาครัฐ ได้แก่
        หน่วยงานราชการและองค์กรรัฐวิสาหกิจ เช่น การไฟฟ้าฯ การสื่อสารแห่งประเทศไทย
        การรถไฟแห่งประเทศไทย
        โดยบริษัทมีนโยบายในการรักษาสัดส่วนรายได้งานบริการจากภาครัฐและภาคเอกชนให้อยู่ในระดับใกล้เคียงกัน
        เพื่อลดความเสี่ยงจากการพึ่งพิงกลุ่มลูกค้าและเพื่อรักษาระดับอัตราการเติบโตของรายได้ของกิจการและระดับอัตรากำไรที่เหมาะสม

        สำหรับธุรกิจการขายสินค้าของบริษัทนั้น
        ที่ผ่านมาเป็นการจำหน่ายสินค้าให้แก่ลูกค้าเอกชนทั้งหมด อย่างไรก็ดี ตั้งแต่ปี 2551
        เป็นต้นมา
        บริษัทมีนโยบายขยายการขายสินค้าของบริษัทโดยเฉพาะเสาโครงเหล็กไปสู่กลุ่มลูกค้าในภาครัฐ
        เพื่อลดความเสี่ยงจากการพึ่งพิงกลุ่มลูกค้า

        ในการดำเนินธุรกิจ บริษัทมีจุดเด่นที่เสริมสร้างความสามารถในการแข่งขัน คือ

    -   ทีมงานที่มีประสบการณ์และได้รับความเชื่อถือจากภาครัฐ
        เนื่องจากคณะกรรมการและผู้บริหารของบริษัทมีประสบการณ์ในอุตสาหกรรมนี้มามากกว่า
        20 ปี

    -   การดำเนินธุรกิจที่หลากหลายแต่อยู่ในงานวิศวกรรมที่บริษัทมีความชำนาญ
        ทำให้บริษัทสามารถกระจายความเสี่ยงโดยไม่พึ่งพิงธุรกิจใดธุรกิจหนึ่งโดยเฉพาะ
        อีกทั้งยังมีโอกาสที่จะขยายงานในส่วนธุรกิจที่มีความต่อเนื่อง

    -   การดำเนินธุรกิจวิศวกรรมไฟฟ้าครบวงจรส่งผลให้บริษัทสามารถอำนวยความสะดวกในการให้บริการแก่กลุ่มลูกค้าภาคเอกชน

-   ต้นทุนที่แข่งขันได้ เนื่องจากบริษัทอยู่ในธุรกิจนี้เป็นระยะเวลายาวนาน
    ทำให้มีความสัมพันธ์ที่ดีกับลูกค้าและผู้จำหน่ายสินค้า
    ดังนั้นผู้จัดจำหน่ายสินค้าส่วนใหญ่จึงเสนอราคาที่สามารถแข่งขันได้ให้แก่บริษัท
    เพื่อใช้สำหรับในการเข้าประมูลงานต่างๆ

    -   บริษัทได้รับอนุญาตให้ขึ้นทะเบียนกับหน่วยงานราชการต่างๆ มากมาย อาทิเช่น
        กรุงเทพมหานคร การท่าเรือแห่งประเทศไทย การไฟฟ้าฝ่ายผลิต การไฟฟ้าส่วนภูมิภาค
        และการไฟฟ้านครหลวง
        ซึ่งส่งผลให้บริษัทสามารถรับงานจากหน่วยงานราชการได้หลากหลายในอนาคต

        ในการประกอบธุรกิจของบริษัท
        ปัจจัยความเสี่ยงที่สำคัญที่อาจส่งผลกระทบต่อการดำเนินธุรกิจ มีดังนี้

  1 ความเสี่ยงด้านบุคลากร

  ความเสี่ยงจากการพึ่งพาทีมบริหารและวิศวกรระดับผู้จัดการโครงการขึ้นไป

การดำเนินธุรกิจของบริษัท
จำเป็นที่ต้องพึ่งพาบุคลากรที่มีประสบการณ์และความรู้ความสามารถโดยเฉพาะอย่างยิ่งวิศวกรผู้ทำหน้าที่ควบคุมและบริหารโครงการ
ตั้งแต่ระดับผู้จัดการโครงการ
บริษัทได้ตระหนักถึงความสำคัญของบุคลากรซึ่งเป็นปัจจัยสำคัญในการดำเนินธุรกิจจึงกำหนดมาตรการป้องกันความเสี่ยงดังกล่าว
ด้วยการจัดให้มีสวัสดิการและมาตรการจูงใจ พนักงานให้มีความผูกพันกับองค์กรในระยะยาว
เช่นการจัดให้มีประกันสุขภาพ การให้ทุนการศึกษา เพื่อพัฒนาบุคลากรอย่างต่อเนื่อง
รวมถึงมีการกระจายอำนาจการบริหารงานเพื่อลดการพึ่งพิงบุคลากรเป็นรายบุคคล

2 ความเสี่ยงจากความไม่สม่ำเสมอของด้านรายได้

  ความเสี่ยงจากการให้บริการงานในลักษณะโครงการ

  รายได้หลักของบริษัทมาจากการให้บริการซึ่งมีลักษณะเป็นรายโครงการที่มีกำหนดเวลาแล้วเสร็จไม่ใช่เป็นสัญญาว่าจ้างทำงานระยะยาว
  ดังนั้น
  ความต่อเนื่องในกระแสรายได้ของบริษัทจึงขึ้นอยู่กับความสามารถในการชนะประมูลหรือได้รับเลือกเข้าทำงานในแต่ละโครงการ
  บริษัทกำหนดนโยบายที่จะลดความเสี่ยงเรื่องความสม่ำเสมอของรายได้ด้วยการขยายกลุ่มลูกค้าเป้าหมาย
  และ ขยายฐานไปยังธุรกิจที่ต่อเนื่อง เช่น
  การให้บริการบำรุงรักษาระบบและอุปกรณ์ในสถานีไฟฟ้าและสายส่งแรงสูง
  การขยายตลาดไปสู่งานอาณัติสัญญาณของการรถไฟแห่งประเทศไทย
  งานวางเครือข่ายสายสัญญาณของการสื่อสารแห่งประเทศไทยเป็นต้น

ความเสี่ยงจากการพึ่งพิงกลุ่มลูกค้า

  บริษัทให้บริการและขายสินค้าให้แก่ลูกค้าทั้งภาคเอกชนและภาครัฐ ดังนั้น
  ผลการดำเนินงานของบริษัทจึงขึ้นอยู่กับการขยายการลงทุนและการเติบโตของลูกค้าในแต่ละประเภทรวมถึงความสามารถและสภาวะการแข่งขันในการประมูลงานต่างๆ

  โดยในส่วนของรายได้จากการขายของบริษัทในปี 2547 – 2550
  นั้นเป็นรายได้จากกลุ่มลูกค้าเอกชนทั้งหมด อย่างไรก็ดี ตั้งแต่ปี 2551
  บริษัทมีนโยบายขยายการขายสินค้าของบริษัทโดยเฉพาะเสาโครงเหล็กไปสู่กลุ่มลูกค้าในภาครัฐ
  นอกจากนี้บริษัทได้ขยายฐานของรายได้โดยเข้าเป็นตัวแทนจำหน่ายวัสดุก่อสร้างทุกประเภทเพื่อลดความเสี่ยงจากการพึ่งพิงกลุ่มลูกค้า

  สำหรับงานด้านบริการ บริษัทมีนโยบายให้บริการแก่ลูกค้าทั้งลูกค้าภาครัฐและเอกชน
  นโยบายในการรักษาสัดส่วนรายได้งานบริการจากภาครัฐและภาคเอกชนให้อยู่ในระดับใกล้เคียงกัน
  เพื่อลดความเสี่ยงจากการพึ่งพิงกลุ่มลูกค้าและเพื่อรักษาระดับอัตราการเติบโตของรายได้ของกิจการและระดับอัตรากำไรที่เหมาะสม

ความเสี่ยงจากความผันผวนทางเศรษฐกิจและการเมือง

  ความผันผวนของสภาวะเศรษฐกิจจากวิกฤตการทางการเงิน
  ส่งผลกระทบโดยตรงต่อความต้องการบริโภคของผู้บริโภคทั้งในประเทศไทยและประเทศทั่วโลก
  ทำให้งบประมาณการลงทุนของภาคเอกชนในประเทศชะงักงัน
  ในขณะที่การลงทุนในโครงการด้านการผลิตกระแสไฟฟ้าอาจจะเลื่อนกำหนดออกไปอีก 1 – 2 ปี
  ส่งผลต่อเนื่องถึง ธุรกิจออกแบบ จัดหา และบริการติดตั้งงานระบบไฟฟ้า
  และงานระบบไฟฟ้าและเครื่องกล

  อย่างไรก็ตาม การที่รัฐบาลได้เร่งการลงทุนภาครัฐในโครงการขนาดใหญ่ รวมถึงการออก
  มาตรการ กระตุ้นระบบเศรษฐกิจอย่างต่อเนื่องน่าจะทำให้ระบบเศรษฐกิจฟื้นตัวได้บ้าง
  ซึ่งในระหว่างการรอการปรับตัว
  บริษัทได้ขยายแนวธุรกิจไปสู่โครงการผลิตกระแสไฟฟ้าด้วยพลังงานลม
  เป็นการเพิ่มช่องทางการตลาด ทำให้ความเสี่ยงลดลง

  1.3 ความเสี่ยงจากการเพิ่มขึ้นของต้นทุน

ความเสี่ยงจากการดำเนินโครงการล่าช้ากว่าเวลาที่กำหนดตามสัญญา

  ในการดำเนินธุรกิจให้บริการแบบรับเหมา หากการดำเนินโครงการมีความล่าช้าจากกำหนดการ
  อาจส่งผลให้บริษัทถูกเรียกค่าเสียหายจากความล่าช้าของการส่งมอบงานได้

  ทั้งนี้ ในกรณีที่ความล่าช้าเกิดจากเจ้าของโครงการ
  ซึ่งอาจมีสาเหตุจากผู้ว่าจ้างต้องการเปลี่ยนแปลงแบบก่อสร้าง
  หรือการขาดแคลนเงินทุนและสภาพคล่องของผู้ว่าจ้าง
  และหากเป็นผลให้โครงการมีค่าใช้จ่ายเพิ่มขึ้นบริษัทจะเรียกเก็บค่าใช้จ่ายที่เพิ่มขึ้นจากเจ้าของโครงการ
  เนื่องจากสัญญาส่วนใหญ่จะกำหนดให้บริษัทสามารถเบิกค่าใช้จ่ายส่วนนี้ได้

  สำหรับกรณีที่ความล่าช้ามีสาเหตุจากผู้รับเหมาช่วง ซึ่งผู้รับเหมาช่วงอาจขาดแคลนเงินทุน
  หรือขาดแคลนแรงงาน ผู้จัดการโครงการจะพิจารณาสาเหตุของปัญหาและหาทางแก้ไข
  โดยให้ผู้รับเหมาช่วงเป็นผู้รับภาระค่าใช้จ่าย

  นอกจากนี้ เพื่อป้องกันปัญหาความล่าช้าที่อาจเกิดขึ้นจากทีมงานของบริษัทเอง
  บริษัทจึงเน้นการพัฒนาความสามารถของบุคลากรของบริษัท
  โดยเฉพาะอย่างยิ่งในส่วนที่เกี่ยวข้องกับการบริหารโครงการ เช่น
  ผู้อำนวยการโครงการและผู้จัดการโครงการ
  รวมทั้งการจัดสรรทีมงานให้เหมาะสมกับงานที่ได้รับมอบหมาย

  ความเสี่ยงจากการเปลี่ยนแปลงราคาวัสดุและอุปกรณ์

  เนื่องจากธุรกิจของบริษัทโดยส่วนใหญ่ต้องเสนอราคาในการให้บริการเป็นแบบรับเหมาแบบตายตัว
  โดยเป็นราคาที่กำหนดตั้งแต่เริ่มประมูลงานจนกระทั่งงานแล้วเสร็จ
  ซึ่งในระหว่างช่วงเวลาดังกล่าวราคาของวัสดุและอุปกรณ์ อาจมีการเปลี่ยนแปลงสูงขึ้น
  ซึ่งจะส่งผลให้บริษัทมีต้นทุนการดำเนินงานในแต่ละโครงการสูงขึ้น

  เพื่อลดผลกระทบจากความเสี่ยงดังกล่าว ในกรณีอุปกรณ์หลัก
  บริษัทจะทำการตกลงกับผู้จัดจำหน่ายตั้งแต่ช่วงของการเริ่มประมูลงาน
  เพื่อให้ได้รับการยืนยันราคาล่วงหน้า
  ครอบคลุมระยะเวลาที่ผู้ว่าจ้างพิจารณาราคาและเมื่อลงนามในสัญญาจ้างบริษัทจะออกคำสั่งซื้อเพื่อควบคุมต้นทุนให้คงที่
  กรณีวัสดุทั่วไป ซึ่งมีผู้จัดจำหน่ายหลายราย บริษัทจะรวบรวมปริมาณสั่งซื้อจากหลายๆ โครงการ
  เพื่อเพิ่มอำนาจต่อรอง ทำให้มีราคาต้นทุนต่อหน่วยที่ลดลง ดังนั้น
  ที่ผ่านมาบริษัทจึงได้รับผลกระทบจากการเปลี่ยนแปลงราคาวัสดุทั่วไปไม่มากนัก

ความเสี่ยงจากการควบคุมและบริหารจัดการ

  ปัญหาหนึ่งที่พบในธุรกิจก่อสร้างทั่วไปคือการควบคุมและบริหารจัดการโครงการที่อาจกระทำได้ไม่ทั่วถึงเนื่องจากการดำเนินงานมีลักษณะเป็นโครงการซึ่งตั้งอยู่ตามพื้นที่ของลูกค้าแต่ละราย
  จึงอาจก่อให้เกิดปัญหาการขาดความเอาใจใส่ในงานและความล่าช้าของโครงการซึ่งอาจส่งผลกระทบในทางลบต่อผลการดำเนินงานและความสามารถในการทำกำไรของบริษัทในอนาคต

  บริษัทได้แต่งตั้งและมอบหมายงานโครงการให้แก่ผู้จัดการโครงการเป็นผู้ควบคุมดูแล
  โดยพิจารณาถึงงานที่อยู่ในความรับผิดชอบปัจจุบัน
  รวมทั้งความสามารถและความชำนาญเฉพาะด้านของผู้จัดการโครงการแต่ละราย
  เพื่อให้ผู้ที่ได้รับมอบหมายงานสามารถดูแลและบริหารงานที่มีอยู่ได้อย่างทั่วถึง พร้อมกันนี้
  บริษัทยังได้กำหนดให้กลุ่มวิศวกรผู้บริหารเป็นผู้ดูแลการบริหารจัดการของผู้จัดการโครงการอีกชั้นหนึ่งด้วย

1.4 ความเสี่ยงด้านเงินทุนหมุนเวียน

  บริษัทจำเป็นต้องใช้เงินทุนหมุนเวียนประมาณร้อยละ 10-15 ของมูลค่างานแต่ละโครงการ
  เพื่อใช้ในขั้นตอนการประมูลงาน การเตรียมงานโครงการ
  รวมถึงการจัดซื้อจัดจ้างเพื่อการดำเนินงานในโครงการ
  ซึ่งเป็นขั้นตอนก่อนที่จะได้รับชำระเงินจากผู้ว่าจ้างตามสัญญา
  ดังนั้นหากบริษัทขาดการบริหารเงินทุนหมุนเวียนที่ดี
  หรือมีการเปลี่ยนแปลงการชำระเงินจากผู้ว่าจ้าง
  อาจส่งผลต่อการดำเนินงานในโครงการให้แล้วเสร็จ
  หรือความสามารถในการได้รับงานใหม่และการขยายธุรกิจของบริษัท

  อย่างไรก็ตามลูกค้าส่วนใหญ่ของบริษัทเป็นลูกค้าภาครัฐ และลูกค้าภาคเอกชนที่มีคุณภาพ
  บริษัทจึงไม่ประสบกับปัญหาการเปลี่ยนแปลงการชำระเงินของผู้ว่าจ้างมากนัก

  นอกจากนี้ด้วยลักษณะของกระบวนการบริหารโครงการที่เริ่มจากการซื้อวัสดุอุปกรณ์ ติดตั้ง
  ส่งมอบงานและเบิกเงินค่างานจากผู้ว่าจ้างเป็นกระบวนการที่ใช้เงินทุนหมุนเวียนระยะสั้น
  ประกอบกับที่ผ่านมาบริษัทไม่เคยผิดนัดชำระหนี้กับธนาคารและสถาบันการเงิน
  ทำให้บริษัทได้รับการสนับสนุนด้านเงินทุนหมุนเวียนจากธนาคารและสถาบันการเงินอย่างต่อเนื่อง

1.5 ความเสี่ยงจากการเข้าร่วมในกิจการค้าร่วม (Consortium)

  ในกรณีที่บริษัทได้เข้าร่วมในกิจการค้าร่วมกับผู้ร่วมทุนภายนอกเมื่อบริษัทต้องการขยายฐานลูกค้าหรือต้องการประมูลงานที่มีมูลค่าโครงการสูงขึ้น
  ซึ่งบริษัทและผู้ร่วมทุนจะมีภาระความรับผิดชอบต่อผู้ว่าจ้างแบบร่วมกัน (Joint and Several)
  ในกรณีที่ผู้ร่วมทุนไม่สามารถปฏิบัติตามหน้าที่หรือดำเนินการตามที่ระบุในสัญญาได้
  บริษัทอาจต้องปฏิบัติหน้าที่ส่วนดังกล่าวแทนหรืออาจต้องลงทุนเพิ่มเติมหรือชดใช้ค่าเสียหายใดๆ
  ที่เกิดขึ้น ทั้งนี้
  เพื่อลดความเสี่ยงจากการเข้าร่วมในกิจการร่วมค้าดังกล่าวบริษัทได้ตรวจสอบคุณสมบัติของผู้ร่วมทุนก่อนร่วมดำเนินการอย่างเข้มงวดและจะเลือกผู้ร่วมทุนที่มีสถานะทางการเงินและความสามารถในการทำงานที่ไม่ด้อยไปกว่าบริษัท

1.6 ความเสี่ยงจากอัตราแลกเปลี่ยน

  ในการจัดหาวัสดุและอุปกรณ์ในการดำเนินงานบางส่วนของบริษัทนั้น
  ในบางครั้งจำเป็นต้องสั่งซื้อวัสดุและอุปกรณ์จากต่างประเทศ เพื่อลดความเสี่ยงจากปัจจัยดังกล่าว
  บริษัทกำหนดนโยบายให้มีการซื้อเงินตราต่างประเทศล่วงหน้า (Forward Contract)
  ไว้ทั้งจำนวน นอกจากนี้ในบางกรณี
  บริษัทอาจจะขอให้ผู้ว่าจ้างเปิดเลตเตอร์ออฟเครดิตให้ให้กับผู้ผลิตวัสดุอุปกรณ์นั้น ๆ โดยตรง

  1.7 ความเสี่ยงจากการเข้าลงทุนในบริษัท เจพีเอ็ม อินเตอร์ จำกัด (ปัจจุบันเปลี่ยนชื่อเป็นบจก
  เด็มโก้อินดัสตรี)

  บริษัทได้เข้าลงทุนในบริษัทดังกล่าว ตั้งแต่วันที่ 15 มกราคม 2551
  โดยภายหลังจากการลงทุนบริษัท มี

  นโยบายในการปรับแผนการดำเนินงานของ เด็มโก้อินดัสตรี่
  มุ่งเน้นการดำเนินธุรกิจรับจ้างผลิตและติดตั้งภาชนะรับแรงดันสูง
  ซึ่งใช้ในธุรกิจการผลิตไฟฟ้าและโรงงานปิโตรเคมี และงานผลิตโครงสร้างเหล็ก เฉพาะแบบ
  ซึ่งเป็นแนวธุรกิจที่ให้อัตรากำไรขั้นต้นค่อนข้างสูง ทั้งนี้ บริษัทได้ลงทุนก่อสร้างโรงงานพื้นที่
  8,000 ตร.ม. ในพื้นที่เดิมเพื่อรองรับงานผลิตภาชนะรับแรงดัน อย่างไรก็ตาม
  ธุรกิจรับจ้างผลิตและติดตั้งภาชนะรับแรงดันสูงถือว่าเป็นธุรกิจใหม่ของบริษัท ดังนั้น
  จึงยังไม่สามารถคาดเดาผลการดำเนินงานที่แน่นอนได้
  โดยหากผลการดำเนินไม่เป็นไปตามแผนที่วางไว้อาจส่งผลกระทบต่อการดำเนินงานของบริษัทในอนาคต

1.8 ความเสี่ยงอื่นๆ

  ได้แก่ความเสี่ยงที่อยู่เหนือการควบคุมของบริษัท หรือมิอาจควบคุมได้ หรือภัยพิบัติตามธรรมชาติ
  เช่น แผ่นดินไหว สึนามิ อุทกภัย วาตภัย เป็นต้น ซึ่งบริษัทได้ลดความเสี่ยงเหล่านี้
  โดยกำหนดไว้ในสัญญาของโครงการเป็นข้อยกเว้นที่จะต้องรับผิดชอบ
  และสำหรับโครงการที่มีมูลค่าสูงหรือโครงการของหน่วยงานภาครัฐ
  บริษัทจะจัดทำประกันภัยเพื่อคุ้มครองความเสี่ยงทุกประเภท (Insurance for all risk)

  (ดูรายละเอียดในส่วนที่ 2 ข้อที่ 1 ปัจจัยความเสี่ยง)

  ทั้งนี้ ฐานะการเงินและผลการดำเนินงานของบริษัทสามารถสรุปได้ดังนี้

บริษัทมีรายได้รวมในปี 2551 จำนวน 2,107.50 ล้านบาท ลดลงร้อยละ 3.19 จากปี 2550
โดยรายได้ของบริษัทประกอบด้วยรายได้หลัก 2 ประเภท ได้แก่ (1) รายได้จากงานบริการ
จำนวน 1,237.09 ล้านบาท คิดเป็น ร้อยละ 58.70 ของรายได้รวม
ประกอบด้วยรายได้จากงานบริการด้านวิศวกรรมไฟฟ้า (ได้แก่ งานระบบจำหน่ายไฟฟ้า
งานสถานีไฟฟ้าย่อย และงานก่อสร้างสายส่ง) งานระบบไฟฟ้าและเครื่องกล
และงานเสาโทรคมนาคม โดยรายได้จากงานบริการในปี 2551 ลดลงจากปี 2550 ซึ่งเท่ากับ
1,799.28 ล้านบาท เนื่องจากการลดลงของงานบริการภาครัฐ (2) รายได้จากการขาย จำนวน
840 ล้านบาท คิดเป็นร้อยละ39.86 ของรายได้รวม
ประกอบด้วยการผลิตและจำหน่ายเสาโครงเหล็ก การจำหน่ายอุปกรณ์ไฟฟ้า
และการจำหน่ายอุปกรณ์วัสดุก่อสร้าง รายได้จากการขายในปี 2551 เพิ่มขึ้นจากปี 2550
จากการจำหน่ายเสาโครงเหล็กให้แก่บริษัทในกลุ่มผู้ประกอบการโทรศัพท์มือถือ โดยเฉพาะกลุ่มDTAC
ซึ่งมีความต้องการเพิ่มสถานีให้บริการในพื้นที่ต่างจังหวัด ทั้งนี้ ในปี
2551บริษัทมีอัตรากำไรขั้นต้นเท่ากับร้อยละ 17.62 เพิ่มขึ้นจากปี 2550
ซึ่งมีอัตรากำไรขั้นต้นเท่ากับร้อยละ 16.28 และมีอัตรากำไรสุทธิเท่ากับร้อยละ 8.65 เพิ่มขึ้นจากปี
2550 ซึ่งมีอัตรากำไรสุทธิเท่ากับร้อยละ 6.68 ทั้งนี้ ในปี 2551
บริษัทมีอัตรากำไรขั้นต้นและอัตรากำไรสุทธิเพิ่มขึ้น
เนื่องจากการประหยัดของขนาดการผลิตในส่วนของโรงงาน
และสิทธิประโยชน์ทางภาษีจากการส่งเสริมการลงทุน

สำหรับปี 2552 บริษัทมีรายได้รวม 1,622.02 ล้านบาท ลดลงจากรายได้รวมในปี 2551
เนื่องจากการลดลงของรายได้งานขาย ปี 2552 ซึ่งบริษัทมีรายได้งานบริการเท่ากับ 1,128.44
ล้านบาท ลดลงจากปี 2551 ซึ่งเท่ากับ 1,237.44 ล้านบาท ส่วนรายได้งานจากขาย ปี 2552
เท่ากับ 449.55 ล้านบาท ลดลงจากปี 2551 ซึ่งเท่ากับ 840.07 ล้านบาท
การลดลงของรายได้ทั้ง 2
ประเภทมีสาเหตุหลักจากการชะลอการลงทุนของภาคเอกชนอันมีสาเหตุจากวิกฤตการทางการเงิน
โดยในปี 2552 บริษัทมีอัตรากำไรขั้นต้นเท่ากับร้อยละ 12.46 ลดลงจากร้อยละ 17.62 ปี 2551
และมีอัตรากำไรสุทธิเท่ากับร้อยละ 3.46 ลดลงจากปี 2551 ซึ่งมีอัตรากำไรสุทธิเท่ากับร้อยละ
8.65 เนื่องจากบริษัทมีผลขาดทุนจากสต๊อกสินค้าราคาสูงในช่วงต้นปี 2552
ประกอบกับรายได้จากงานโรงงานที่ลดลง ทำให้ต้นทุนคงที่ (Fixed Cost)
เฉลี่ยของโรงงานมีอัตราสูงขึ้น

ณ วันที่ 31 ธันวาคม 2552 บริษัทมีสินทรัพย์รวม ทั้งสิ้น 1,469.22 ล้านบาท เพิ่มขึ้นจาก ณ วันที่
31 ธันวาคม 2551 จำนวน 218.25 ล้านบาท หรือเพิ่มขึ้นร้อยละ 17.45
โดยเกิดจากการเพิ่มขึ้นของรายการหลักคือ รายได้ค่าบริการที่ยังไม่ได้เรียกเก็บ - สุทธิเพิ่มขึ้น
201.32 ล้านบาท และ เงินลงทุนในบริษัทย่อยเพิ่มขึ้น 10 ล้านบาท

และ ณ วันที่ 31 ธันวาคม 2552 บริษัทมีหนี้สินรวมเท่ากับ 763.88 ล้านบาทเพิ่มขึ้นจาก ณ วันที่
31 ธันวาคม 2551จำนวน 166.23 ล้านบาท หรือเพิ่มขึ้นร้อยละ 27.81 เนื่องจากการเพิ่มขึ้นของ
เงินกู้ยืมระยะสั้นจากบุคคลภายนอกที่ไม่มีส่วนเกี่ยวข้องกับบริษัท ซึ่งมีต้นทุนทางการเงินต่ำ ณ วันที่
31 ธันวาคม 2552 บริษัทมีส่วนของผู้ถือหุ้นเท่ากับ 705.34 ล้านบาท เพิ่มขึ้นจาก ณ วันที่ 31
ธันวาคม 2551 จำนวน 51.57 ล้านบาท หรือเพิ่มขึ้นร้อยละ 7.89
เนื่องจากการเพิ่มขึ้นของกำไรสะสมจำนวน 42.56 ล้านบาท
และการเพิ่มขึ้นของทุนจดทะเบียนและชำระแล้วจำนวน 2.25
ล้านบาทจากการใช้สิทธิในใบสำคัญแสดงสิทธิซึ่งออกให้แก่ผู้ถือหุ้นเดิม (DEMCO-W1) ทั้งนี้ ณ วันที่
31 ธันวาคม 2552 บริษัทมีอัตราส่วนหนี้สินต่อส่วนของผู้ถือหุ้นเท่ากับ 1.08 เท่า

บริษัทเสนอขายใบสำคัญแสดงสิทธิจำนวน 88.6 ล้านหน่วย ให้กับผู้ถือหุ้นเดิมของบริษัท
โดยใบสำคัญแสดงสิทธินี้มีอายุ 2 ปี
โดยเป็นการทยอยใช้สิทธิทุกวันทำการสุดท้ายของแต่ละไตรมาสโดยมีราคาเสนอขาย -0- บาท
และจากปรับสิทธิใบสำคัญแสดงสิทธิ 1 หน่วยสามารถใช้สิทธิซื้อหุ้นสามัญได้ 1.185 หุ้น
ในราคาใช้สิทธิหุ้นละ 3.796 บาท
โดยหากมีการใช้สิทธิแปลงสภาพของใบสำคัญแสดงสิทธิครบทั้งจำนวนแล้ว
บริษัทจะได้รับเงินทั้งหมดจำนวน 398.70 ล้านบาท
โดยบริษัทมีวัตถุประสงค์จะนำเงินที่ได้ไปใช้เป็นเงินทุนหมุนเวียนของบริษัท
ใบสำคัญแสดงสิทธินี้จะครบกำหนดในวันที่ 25 มีนาคม 2553 ซึ่ง ณ วันที่ 31 ธันวาคม 2552
มีผู้มาใช้สิทธิแล้วจำนวน 2.10 ล้านหน่วย ทำให้ทุนชำระแล้วของบริษัทเพิ่มขึ้นเป็น 304.72
ล้านบาท(จดทะเบียนเปลี่ยนแปลงทุนชำระแล้ว ณ วันที่ 7 มกราคม 2553)

และเมื่อวันที่ 22 ตุลาคม 2552 ที่ประชุมวิสามัญผู้ถือหุ้นครั้งที่ 1/2552
มีมติให้บริษัทเสนอขายใบสำคัญแสดงสิทธิครั้งที่ 2 (DEMCO-W2) จำนวน 43.51 ล้านหน่วย
ให้กับผู้ถือหุ้นเดิมของบริษัท ใบสำคัญแสดงสิทธินี้มีอายุ 7 เดือน โดยให้ใช้สิทธิ 2 ครั้ง คือ วันที่ 9
มีนาคม 2553 และ 9 มิถุนายน 2553 โดยมีราคาเสนอขาย -0- บาท และใบสำคัญแสดงสิทธิ 1
หน่วยสามารถใช้สิทธิซื้อหุ้นสามัญได้ 1 หุ้น ในราคาใช้สิทธิหุ้นละ 2.60 บาท
โดยหากมีการใช้สิทธิแปลงสภาพของใบสำคัญแสดงสิทธิครบทั้งจำนวน
บริษัทจะได้รับเงินทั้งหมดจำนวน 113.13 ล้านบาท
โดยบริษัทมีวัตถุประสงค์จะนำเงินที่ได้ไปใช้เป็นเงินทุนหมุนเวียนของบริษัท
ใบสำคัญแสดงสิทธินี้จะครบกำหนดในวันที่ 9 มิถุนายน 2553